Kristian Klarskov fra Moderaterne har ikke fået meget søvn mellem tirsdag og onsdag, men nu kan han sove roligt. Han har indtil videre fået 1772 stemmer og er dermed langt foran sin nærmeste konkurrent i partiet. Derfor bliver han Moderaternes nordjyske mandat i Folketinget. -	Det er en forløsning. Det er fedt. Det er halvandet års arbejde, der nu endelig giver frugt, siger det nye folketingsmedlem Kristian Klarskov og fortsætter: -	Jeg vil ikke sige, jeg er stolt af mig selv, men det er i hvert fald en lettelse, jeg står med, at det virkede, det vi gjorde. Sønnen kommer til at savne ham Selvom Kristian Klarskov ikke selv vil sige, at han er stolt af sin egen præstation, så har William Klarskov, som er politikerens søn, intet imod det. -	Jeg er rigtig stolt af dig, og jeg synes, det er flot, at du er kommet igennem, siger han til sin far. Hverdagen bliver også anderledes på hjemmeadressen, nu hvor Kristian Klarskov og de andre nyvalgte nordjyder skal til at arbejde i København. -	Nu skal han til at pendle en stor del af året og fra tirsdag til fredag bo i København, så det her er ikke noget, der kun vedører dem, der er blevet valgt, siger TV2 Nords politiske analytiker, Søren Wormslev og fortsætter: -	De, der har en ægtefælle, de, der har børn, eller hvad det nu er, og de bliver også påvirket af det her, for det er et helt anderledes liv. Forventer et langsommere arbejdstempo Til daglig er eller var Kristian Klarskov iværksætter, men den titel kan han af gode grunde ikke længere varetage. Nu kommer den fremtidige arbejdsplads til at være i Folketinget som folketingsmedlem, og det, forventer han, bliver mere roligt. -	Vi er jo vant til at gå i gang, når vi vedtager noget. Det tror jeg ikke lige, man gør på Christiansborg, men jeg glæder mig utrolig meget, siger Kristian Klarskov.

Opsummering:
Moderaterne står til 16 mandater, og nu er det nordjyske mandat for partiet fundet.